Ciiyo 12
Mbuti Mbomukonzya Kuba Acilongwe a Leza?
1. Sena Leza ulaiswiilila mipailo yoonse?
Leza ulabatamba bantu bamuzisi zyoonse kuti kababandika anguwe mumupailo. (Intembauzyo 65:2) Nokuba boobo, Leza taiswiilili alimwi taitambuli mipailo yoonse. Mucikozyanyo, mipailo yamwaalumi uupenzya mukaintu wakwe takonzyi kwiiswiilila pe. (1 Petulo 3:7) Ciindi bana Israyeli nibakazumanana kucita zibi, Leza kunyina naakaiswiilila mipailo yabo. Cakutadooneka, mupailo ncoolwe citaliboteli. Kuyungizya waawo, Leza uyooiswiilila mipailo niiba yabantu bacita zibi zipati ikuti beempwa.—Amubale Isaya 1:15; 55:7.
2. Mbuti mbotweelede kupaila?
Mupailo ncibeela cabukombi bwesu, aboobo tweelede kupaila buyo ku Mulengi wesu, Jehova. (Matayo 4:10; 6:9) Alimwi, mbwaanga tatulondokede, tweelede kupaila kwiinda muzyina lya Jesu akaambo kakuti wakafwida zibi zyesu. (Johane 14:6) Jehova tayandi kuti katwiinduluka naa kubala mipailo. Uyanda kuti katupaila kuzwa ansi aamoyo.—Amubale Matayo 6:7; Bafilipi 4:6, 7.
Mulengi wesu ulaswiilila amipailo yakaumuumu. (1 Samueli 1:12, 13) Leza ulatutamba kuti katupaila kufwumbwa ciindi, mbuli ciindi cakoona, cakubuka, cakulya alimwi aciindi notuli mumapenzi.—Amubale Intembauzyo 55:22; Matayo 15:36.
3. Nkaambo nzi Banakristo ncobabungana antoomwe?
Kuba acilongwe a Leza tacili cuubauba akaambo kakuti tukkala akati kabantu batajisi lusyomo muli Leza alimwi balacikazya cisyomezyo cakwe canyika yaluumuno. (2 Timoteyo 3:1, 4; 2 Petulo 3:3, 13) Aboobo, tuyandika kukulwaizyigwa abakombima, alimwi abalo balayanda kuti katubakulwaizya.—Amubale Bahebulayo 10:24, 25.
Kuyanzana abantu bamuyanda Leza kulatugwasya kutegwa tube acilongwe a Leza. Miswaangano ya Bakamboni ba Jehova itupa coolwe cibotu cakuyumizyigwa alusyomo lwabamwi.—Amubale Baloma 1:11, 12.
4. Mbuti mbomukonzya kuba acilongwe a Leza?
Mulakonzya kuba acilongwe a Jehova kwiinda mukuzinzibala kuyeeya nzyomwaiya mu Jwi lyakwe. Amuyeeye nzyomukonzya kwiiya kumilimo yakwe, lulayo lwakwe alimwi akuzisyomezyo zyakwe. Kupaila akuzinzibala kuyeeya kuyootugwasya kumvwisya bubotu bwaluyando abusongo bwa Leza.—Amubale Joshua 1:8; Intembauzyo 1:1-3.
Cilongwe a Leza inga cakonzyeka lilikke kuti kamumusyoma. Lusyomo luli mbuli cintu cipona calo ciyandika kusanina. Mulakonzya kuzumanana kuyumya lusyomo lwanu kwiinda mukuzinzibala kuyeeya twaambo twakamupa kutalika kusyoma.—Amubale Matayo 4:4; Bahebulayo 11:1, 6.
5. Ino kuba acilongwe a Leza kuyoomugwasya buti?
Jehova ulabalanganya aabo bamuyanda. Ulakonzya kubakwabilila kuzyintu zyoonse zikonzya kupa kuti lusyomo lwabo abulangizi bwabuumi butamani bube muntenda. (Intembauzyo 91:1, 2, 7-10) Ulatucenjezya kujatikizya micito imwi iikonzya kubikka buumi bwesu alukkomano muntenda. Jehova ulatuyiisya nzila mbotu yabuumi.—Amubale Intembauzyo 73:27, 28; Jakobo 4:4, 8.
som_Latn lug_Latn bem_Latn bem_Latn afr_Latn bem_Latn bem_Latn kin_Latn bem_Latn bem_Latn lug_Latn bem_Latn bem_Latn run_Latn bem_Latn